બાપ, માણસની અમુક ઈચ્છાઓ હોય છે. કેટલીક ઈચ્છાઓ ‘માનસ’માં દર્શાવવામાં આવી છે. આપણી ઈચ્છાઓ કેવી છે? નાની-મોટી ક્ષુદ્ર ઈચ્છાઓ છે આપણી ભૌતિક દૃષ્ટિએ આપણી ઘણી બધી ઈચ્છાઓ હોય છે કે આ બધું બરાબર થઇ જાય; બાળકોના લગ્ન થઇ જાય; ડીગ્રીઓ મળી જાય; નોકરી મળી જાય; ફેક્ટરી બરાબર ચાલે; બધાની એવી જ ઈચ્છા હોય છે. આધ્યાત્મિક ઈચ્છાઓ કઈ? મારી વ્યાસપીઠે એવી કેટલીક મહેચ્છાઓ તારવી છે. કોનાથી એ મનોરથ પૂરા થશે? એ ઈશ્વરથી જે ભુવનેશ્વર છે, જે ‘માનસ’ના ભુવનેશ્વર છે, જે આ કથાનું કેન્દ્રબિંદુ છે. આપણે જાણીએ છીએ કે આ બધું ખતમ થઇ જશે, આ બધાનો નાશ થઇ જશે છતાં પણ શું એવી ઈચ્છા થાય છે કે આપણો નાશ થાય? કોઈ ભગવાન પાસે બેસીને એમ કહે છે કે જલ્દી મારો નાશ થાય? કોઈ કહે નહીં. બધા એવું જ માંગશે કે મૃત્યુમાંથી મને અમૃત તરફ લઈ જા. આપણે જાણીએ છીએ કે મરીશું જ; વિનાશ જ છે; મૃત્યુ ધ્રુવ છે, પરંતુ આપણે અમરતા ઇચ્છીએ છીએ. આપણે શાશ્વત પદ ઈચ્છીએ છીએ. એ ખરાબ વાત પણ નથી. અધ્યાત્મમાં અમરતા પામવાની ઈચ્છા સરાહનીય છે. અમરતા પામવાની ઈચ્છા જો સારી ન હોત તો મૃત્યુમાંથી અમૃત તરફ અમને લઈ જાવ, એ વાત ઉપનિષદ કહે જ નહીં.